Virtain musiikkiyhdistys ry. 6.5.2021
 Vapaa julkaistavaksi

Tätä on kaivattu ja odotettu:
**KesäVirratSoi-musiikkijuhla tulee jälleen**

**KesäVirratSoi-musiikkijuhla järjestetään seitsemännen kerran Virroilla** 15.-18.7.2021**. Torstaista sunnuntaihin ohjelmassa on kahdeksan konserttia sekä Juhlamessu, jotka tuovat Virroille huippumuusikoita, ja viikonlopun kruunaa pianisti Olli Mustosen konsertti. Lauantaina taiteilijat jalkautuvat Virtain keskustaan ilahduttamaan kaupungilla liikkuvia.**

Taiteellinen johtaja Hannu Kiiski on positiivisen odottavalla mielellä kesän juhlan suhteen.

* Tarjoamme tasapainoisen kattauksen niin klassisen kuin kevyemmänkin musiikin ystäville suomalaisten huipputaiteilijoiden toteuttamana. Meillä on lippuja myynnissä rajallinen määrä, koska haluamme pitää tinkimättömästi kiinni turvallisuusmääräyksistä. Olemme tänään avanneet lipunmyynnin Lippupisteen kautta, joten nyt on hyvä kiirehtiä varaamaan paikat kesän parhaaseen musiikkitapahtumaan.

Musiikkijuhla käynnistyy jälleen nuorten tähtien konsertilla torstai-iltana 15.7. Virtain kirkossa. Sukupolvensa huippuihin lukeutuva RSO:n nuori soolohuilisti Kaisa Kortelainen ja Suomen merkittävin nuori konserttiurkuri Pétur Sakari virittävät musiikkijuhlan kuulijat oikeaan tunnelmaan koko pitkää viikonloppua ajatellen.

**Viitasen Piia on perjantaina Killinkoskella**

Perjantai-illaksi matkataan Killinkosken Into-keskukseen kuulemaan Viitasen Piia ja luomufolkia. On kaksi syytä tulla tähän konserttiin. Ensinnäkin Viitasen Piialla on kyky luoda läheinen ja intiimi tunnelma ja se yhdistyy perjantaina Into-keskuksen viehättävään teolliseen tehdasympäristöön.

Kerran aikaisemmin KVS:n historiassa on kokoonnuttu Rantapuistoon kuulemaan uimahyppytornista soitettua iltamusiikkia. Nyt sama toistuu perjantai-iltana. Juhlien taiteilijat kipuavat torniin esittämään yllätysohjelmaa maksuttomassa konsertissa. Aiemmin mukana olleet ovat muistelleet iltasoittoa ihastuneina!

**Musiikkijuhla uudistuu**

Lauantaina 17.7. KesäVirratSoi tarjoaa musiikkia otsikolla Raitilla raikaa. Juhlien taiteilijat soittavat maksuttomassa katutapahtumassa Virtain keskustassa. Nyt on mahdollisuus nauttia korkeatasoisesta taiteesta viikonloppuostosten lomassa.

Lauantaina illansuussa siirrytään Virtain kirkkoon kuulemaan Petteri Iivosen viulukonserttia. Sibelius-Akatemiassa ja maailmalla viulunsoittoa opiskellut Iivonen toimii Pariisin oopperan konserttimestarina työskenneltyään sitä ennen Suomen kansallisoopperan konserttimestarina.

**Tangon taikaa Hiekkarannan lavalla**

Kirkkokonsertin jälkeen siirrytään jälleen genrestä toiseen kuten Virroilla on ollut aikaisemminkin tapana. Lauantai-iltaa jatketaan Hiekkarannan tanssilavalla Muistojen tango –konsertista nauttien. Illasta tulee ikimuistoinen esiintyjien ansiosta, mutta myös Toisveden auringonlasku tuo siihen oman hohtonsa. Ohjelmasta vastaavat sopraano Mari Palo, viulisti Petteri Iivonen, Marzi Nyman kitarassa, Niko Kumpuvaara harmonikassa ja Ville Herrala kontrabasson takana.

Sunnuntaiaamun messu Virtain kirkossa alkaa onneksi vasta kymmeneltä, koska kesäyöt kutsuvat valvomaan. Vs. kappalainen Hannu Haukkala vastaa liturgiasta ja saarnasta, ja mukana on juhlien taiteilijoista ainakin Elina Pikkuhookana, joka soittaa pianoa ja urkuja. Lisäksi messussa ovat mukana viulisti Petteri Iivonen ja sellisti Hannu Kiiski.

**Ainutlaatuinen tilaisuus – Olli Mustonen Virroilla**

KesäVirratSoi-musiikkijuhlan ehdoton huipentuma on sunnuntai-illan päätöskonsertti Virtain kirkossa. Hartaasti odotettu maailmanluokan pianovirtuoosi Olli Mustonen konsertoi Beethoven-ohjelmallaan, joka on otsikoitu Beethoven 251 – Klassiset virrat. Harvempi ehkä tietää, että Mustosella on virtolaisia juuria.

**Keijo Leppänen mukana tänäkin vuonna**

Virtolaissyntyinen uutisankkuri Keijo Leppänen on jälleen mukana konserttitunnelmissa jutustelemassa juhlan taiteilijoiden kanssa.

**Turvallisuus ennen kaikkea**

Kevään tullen pandemia-tilanne on kehittynyt parempaan suuntaan rokotusten ripeän etenemisen ja kausivaihtelun ansiosta. Musiikkiyhdistys seuraa tilannetta ja on valmis reagoimaan välittömästi. Toukokuun alussa myyntiin vapautettiin maltillinen määrä lippuja, mikä takaa kävijälle turvallisen konserttikokemuksen. Jos kehitys jatkuu kesän kuluessa edelleen positiivisena, on myytävien lippujen määrää mahdollista lisätä.

**LISÄTIEDOT**
Taiteellinen johtaja, sellotaiteilija Hannu Kiiski, puh. 040 023 5642
Projektipäällikkö Oona Rosenlund, puh. 044 589 2501

**KesäVirratSoi-musiikkitapahtuman tausta**

KesäVirratSoi-tapahtuman tarina alkoi ihmisiän sitten, kun virtolainen pikkupoika löysi kansakoulun varaston nurkasta puolisellon. Elämän mittainen rakkaus musiikkiin ja sellon soittoon oli syntynyt. - Poika oli Hannu Kiiski.

Virroilta maailmalle lähtenyt sellisti palasi - kuten kaikkina kesinä kautta aikuisikänsä - kesänviettoon kotikaupunkiinsa. Kesällä 2014 Hannu soitti Joutsenjärven luomumansikkatilan ladossa ja tuli kehaisseeksi esiintymistilan akustiikkaa. Paikalliset aktivistit pyysivät Hannua tulemaan toistekin. Uuden musiikkitapahtuman alkusanat oli lausuttu. Ensimmäisestä konsertista on kasvanut valtakunnallisesti kiinnostusta herättävä usean tuhannen kuulijan nelipäiväinen musiikkijuhla.

Tapahtuma muistaa juuriaan tuomalla konsertteihin aina yllättävän ja korkeatasoisen esiintyjäjoukon, joka ottaa haltuunsa Virtain ainutlaatuiset esiintymislavat tavoitteenaan tarjota kuulijoille merkityksellisiä ja jäljen jättäviä musiikkielämyksiä. Tapahtuman toteuttaa lukuisa joukko vapaaehtoisia, jotka kesästä toiseen luovat musiikkijuhlan maagisen tunnelman.